DA Den Europæiske Unions Tidende C 85/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 85/03)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) nr. 510/2006

»PECORINO DI FILIANO«

EF-nr.: IT/PDO/005/0279/25.02.2003

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre, 20 I-00187 Roma Tlf.: (39) 06 481 99 68 Fax: (39) 06 42 01 31 26 E-mail: qtc3@politicheagricole.it

2. Sammenslutning:

Navn: Consorzio per la tutela del Pecorino di Filiano Adresse: Via Giovanni XXIII I-85020 Filiano (Potenza) Tlf.: (39) 0971 83 60 10 Fax: (39) 0971 83 60 09 E-mail: — Sammensætning: Producent/Forarbejdningsvirksomhed ( X ) andet ( )

3. Produktets art:

Kategori 1.3. — Oste

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006):

4.1. Navn: »Pecorino di Filiano«

4.2. Beskrivelse: »Pecorino di Filiano «er en fast skæreost, der er fremstillet af rå fåremælk fra en eller to malkninger af får hjemmehørende i det i punkt 4.3 beskrevne område.

Det er en cylinderformet ost af halvkogt ostemasse, med plane eller let konvekse sider; skorpen bærer præg af den karakteristiske sivkurvefletning, og farven varierer fra gylden til mørkebrun alt efter lagring; overfladen behandles med ekstra jomfruolie og vineddike.

Selve ostens farve varierer fra hvid til strågul, hvilket afhænger af lagringen, og osten er kompakt med bittesmå uregelmæssigt fordelte huller.

Smagen er i starten mild og blød, men bliver kraftigere i løbet af den minimale lagringsperiode, og stadig kraftigere ved videre lagring.

Tørstoffets fedtprocent må ikke være under 30 %.

Vægten ligger mellem 2,5 og 5 kg, diameteren mellem 15 og 30 cm, og højden mellem 8 og 18 cm.

Osten markedsføres efter mindst 180 dages lagring.

4.3. Geografisk område: Mælkeproduktionen, forarbejdningen af mælken og lagringen af den fremstillede ost finder sted i det område, der er afgrænset i produktionsspecifikationen, og som består af 30 kommuner i Potenza-provinsen (regionen Basilicata), beliggende i det appenninske område mellem Monte Vulture-bjergmassivet og Montagna Grande i Muro Lucano: dette område er karakteriseret ved vulkansk jord og naturligt forekommende græsgange, der er rige på vildtvoksende krydderurter.

4.4. Bevis for oprindelse: Der er i området altid blevet fremstillet fåreost; der fandtes fåreavl allerede under det romerske herredømme, og den var koncentreret i nærheden af Via Appia, der udgjorde hovedaksen af et tæt net af stier, som blev brugt af hyrderne ved græsningsskifte.

I relativ nyere tid fik fåreostefremstillingen en vigtig rolle i Napoli-kongedømmets økonomi, hvor hovedstaden Napoli var det naturlige marked for afsætning af varerne.

Doria-slægten, der fra 1530, som følge af donation fra kejser Karl V, var lensherrer af området rundt om Monte Vulture, som i store linjer falder sammen med det geografisk afgrænsede område for Pecorino di Filiano, lod opføre produktions- og bygningsstrukturer til forarbejdning af mælk og uld: i familieforetagenets bøger er der dokumentation for, at fårebestanden i Filiano, der i 1952 blev administrativt uafhængig af Avigliano kommune, som den udgjorde en del af, nåede helt op på 10 000 får, som om sommeren blev overført fra Ofanto-floddalen til den højereliggende Vitalba-dal.

Fårene græsser på fremragende enge med hovedsagelig rajgræs, kløver, engrapgræs, svingel, vildhavre, vildtvoksende rød hanekløver, timian og vild fennikel og drikker det friske mineralrige vand fra Monte Vultures vulkanske bjergskråninger. Kun regelkonform mælk må anvendes til ostefremstillingen.

Osteløben, der anvendes til koagulering af mælken, fremstilles af gedekids- og lammemaver efter strenge regler, som er beskrevet i produktionsspecifikationen.

Lagringen, men ofte også ostefremstillingen, når det drejer sig om mindre produktionsenheder, foregår i naturlige tufgrotter eller i underjordiske rum, der giver osten friskhed og de værdsatte karakteristiske smagsoplevelser.

Bevis for oprindelse bekræftes yderligere af de specifikke krav, som pålægges mælkeproducenterne, osterierne, lagringsvirksomhederne og endelig udskæringsvirksomhederne, hvis de ikke er de samme som lagringsvirksomhederne: således garanteres til enhver tid produktets sporbarhed ved dokumentkontrol og inspektionsbesøg udført af kontrolorganet.

4.5. Produktionsmetode: Mælken, der anvendes til fremstilling af Pecorino di Filiano, kommer fra får af racen »Gentile di Puglia «og »di Lucania«, »Leccese«, »Comisana«, »Sarda «og krydsninger heraf.

Råmælken bliver efter behørig filtrering traditionelt opvarmet i ostekar til højst 40 °C, og når massens temperatur er på mellem 36 og 40 °C, tilsættes osteløben, som er fremstillet håndværksmæssigt som foreskrevet i produktionsspecifikationen.

Ostemassen omrøres energisk ved hjælp af en træøse med et fremspring for enden, indtil der dannes korn på størrelse med et riskorn.

Efter et ophold på få minutter i vallen udtages ostemassen og fyldes på sivbeholdere eller lignende materiale beregnet til fødevarer med samme form som sivkurve.

Der foretages så en lettere presning med hænderne for at fremme udpresningen af vallen. Derefter nedsænkes formene i 15 min. i varm valle, dog ikke over 90 °C.

Saltningen foretages enten tørt eller ved nedsænkning i saltlage.

Osten sættes til lagring i de karakteristiske tufgrotter eller i egnede underjordiske rum ved en konstant temperatur på 12-14 °C og ved en relativ fugtighed på 70-85 % i mindst 180 dage og kan evt. overfladebehandles med ekstra jomfruolie og vineddike fra den 20. lagringsdag.

Pecorino di Filiano fremstilles året rundt.

4.6. Tilknytning: Fåreosten har navn eller kommunen Filiano, der ligger i Potenza-provinsen, i regionen Basilicata, tidligere Lucania.

Fremstillingen kulminerer i foråret og i starten af sommeren, dels for at lade fårene græsse på de fremragende forårsenge i bjergene, dels for at imødekomme den væsentlige efterspørgsel efter lam omkring påske. Derved gives dyret mulighed for at yde en bedre kvalitet mælk netop i den periode, hvor der på de naturlige enge er den største forekomst af fodergræs: rajgræs, kløver, engrapgræs, svingel, almindelig hundegræs, vikke, vildhavre, samt lægeurter, timian, malve og vild fennikel.

Mælken forarbejdes normalt i små håndværksosterier, som hver især står for den direkte tilberedning af osteløbe efter den traditionelle fremgangsmåde, der er beskrevet i fremstillingsregulativet, og som også er underkastet overensstemmelseskontrol. Fremstillingsmetoden tager hensyn til råmaterialet, således at produktet opnår de bedste organoleptiske egenskaber. Specielt skal fremhæves, at der anvendes råmælk, at der højst må gå 24 timer fra den første malkning til forarbejdningen af mælken, og at osteløben til koagulering af mælken fremstilles specielt.

Endnu en faktor, der bekræfter tilknytningen til egnen, er ostens lagring i naturligt forekommende tufgrotter eller, i mangel heraf, i rum med de samme karakteristiske temperatur- og fugtighedsforhold. De fåreavlere og osterier, der fremstiller »Pecorino di Filiano«, anvender disse ganske specielle rum, der giver ostene den friskhed og de smagsoplevelser, de er kendte for.

Endelig underbygges det omdømme, som osten fik i det forrige århundrede, af Pecorino di Filiano-byfestens succes: den har fundet sted i 30 år i træk med deltagelse af mange producenter, eksperter og forbrugere.

4.7 Kontrolorgan:

Navn: AGROQUALITA Adresse: Via Montebello, 8 I-00185 Roma Tlf.: (39) 06 47 82 24 63 Fax: — E-mail: agroqualita@agroqualita.it

4.8 Mærkning: Osten Pecorino di Filiano skal ved markedsføringen bære et brændemærke, der består af en oval med bogstavet F og en stjerne ved siden af med indskriften »PECORINO di FILIANO «omkring og påskriften »denominazione di origine protetta «eller i forkortet form »D.O.P.«.

Osten kan også markedsføres i udskæringer, der svarer til en halv eller en kvart af den godkendte form.